Limpopo-pa vas vir beweerde gru-moord van vier kinders | Maroela Media
'n Pa van Limpopo is in polisieaanhouding nadat hy Saterdagaand glo al vier sy kinders se kele afgesny het.
Kol. Ronel Otto, woordvoerder van die polisie, het gesê die 36-jarige man van Moletlane-Mmatjatji in Magatle se vier kinders woon glo by hul ouma. Hy het Vrydagoggend die kinders by hul ouma gaan haal en na Gauteng geneem om by hul ma te gaan kuier.
"Hy en sy vrou was glo nie op goeie voet met mekaar nie. Hy het na bewering gisteraand [Saterdagaand] teruggegaan en al vier seuns vermoor deur hul kele af te sny. Hy het daarna selfmoord probeer pleeg," het Otto gesê.
Die man is na 'n Polokwane-hospitaal oorgeplaas, waar hy tans aansterk. Sodra hy herstel het, sal hy in die hof verskyn op vier aanklagte van moord.
Die kinders was onderskeidelik 13, 10, ses en vier jaar oud. Maroela Media kan nie die kinders se name bekendmaak voordat die verdagte in die hof verskyn het nie.